FI Euroopan unionin virallinen lehti C 306/9

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2006/C 306/03)

Tämä julkaiseminen antaa oikeuden vastustaa hakemusta asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komisisiolle kuuden kuukauden kuluessa julkaisemisesta.

YHTEENVETO

NEUVOSTON ASETUS (EY) N:o 510/2006

Asetuksen 5 artiklassa ja 17 artiklan 2 kohdassa tarkoitettu rekisteröintihakemus

”HOLSTEINER KARPFEN”

EY nro: DE/PGI/005/0343/3.5.2004

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa jäsenvaltion toimivaltaisilta viranomaisilta (ks. 1 kohta) ja Euroopan komissiolta (1).

1. Jäsenvaltion toimivaltainen viranomainen:

Nimi: Bundesministerium der Justiz Osoite: D-11015 Berlin Puhelin: (49-30) 20 25 70 Faksi: (49-30) 20 25 95 25 S-posti: poststelle@bmj.bund.de

2. Hakijaryhmittymä:

Nimi: Verband der Binnenfischer und Teichwirte Schleswig-Holstein e.V. Osoite: Wischhofstr. 1-3 D-24148 Kiel Puhelin: (49-431) 719 39 61 Faksi: (49-431) 719 39 65 S-posti: fischereiverband@lksh.de Kokoonpano: Tuottaja/jalostaja ( X ) muu ( )

3. Tuotelaji:

Luokka 1.7: Tuore ja jalostettu kala — karppi

4. Eritelmä (yhteenveto 4 artiklan 2 kohdan edellytyksistä)

4.1 Nimi: ”Holsteiner Karpfen”

4.2 Kuvaus: Schleswig-Holsteinissa kuluttajat haluavat ruokapöytäänsä peilikarppia (Cyprinus carpio), joka tunnetaan nimellä ”Holsteiner Karpfen”. Perinteinen ruokalaji Karpfen blau (keitetty karppi) voidaan valmistaa ainoastaan peilikarpista. Yksittäisen kalan vähimmäiselopaino on noin 1,5 kilogrammaa ja keskimääräinen myyntipaino noin 2,5 kilogrammaa, mikä edellyttää 3 tai yleensä 4 vuotta kestävää kasvatusvaihetta.

”Holsteiner Karpfen” on muodoltaan pitkänomainen ja vähäsuomuinen (peilikarppi). Liha on vaaleaa, kiinteää, mehevää ja vähärasvaista, ja maku on lajille ominainen ja tuoksu puhdas.

Teurastettu”Holsteiner Karpfen” myydään loppukuluttajille patavalmiina, mikä tarkoittaa, että kala myydään kuluttajan toiveiden mukaisesti joko kokonaisena, halkaistuna (puolikkaina), paloina tai tuoreina fileinä.

Tuotteen laatu pysyy muuttumattomana tarjontamuodosta riippumatta.

Vastaavasti savustettu ”Holsteiner Karpfen” lämminsavustetaan joko kokonaisena tai edellä mainituilla tavoilla paloiteltuna.

4.3 Maantieteellinen alue: Maantieteellinen alue käsittää kaikki Schleswig-Holsteinin karppilammikot. Karpin lammikkokasvatus aloitettiin Reinfeldissä (Holstein) sijaitsevassa Reyenfelden sistersiläisluostarissa jo vuonna 1196, ja se levisi sieltä erityisesti Schleswig-Holsteinin eteläosiin. Ilmastosta johtuen osavaltion pohjoisosissa harjoitetaan vain vähän karpin lammikkokasvatusta. Kaikki Schleswig-Holsteinin kuluttajat tuntevat kuitenkin ”Holsteiner Karpfen”-karpin. Nimityksestä ”Holsteiner Karpfen” käy selkeästi ilmi, että kyseinen (ruokakalana käytettävä) karppi on peräisin Schleswig-Holsteinin osavaltiosta eikä sitä ole tuotu muualta (pitkien matkojen takaa).

4.4 Alkuperätodisteet: Lammikkokasvatuksen harjoittajat ja kalakauppiaat sitoutuvat olemaan toimittamatta ”Holsteiner Karpfen” -nimityksellä markkinoille muuta alkuperää olevia tuotteita.

Kalakauppiaat ja ravintoloitsijat käyttävät kauppalaskuja todisteena hallussaan olevien ”Holsteiner Karpfen”-nimityksellä varustettujen kalojen ostamisesta ja myymisestä.

Valvontaa varten rekisteröidään tiedot laitosten koosta, ostetuista ja myydyistä kaloista ja rehusta yms. sekä karppien ostamisesta. Schleswig-Holsteinin maatalouskamari valvoo asianmukaisten lammikkokasvatuskäytäntöjen noudattamista, laitosten hygieniaa ja ruokakalaksi tarkoitettujen karppien laatua.

4.5 Tuotantomenetelmä: ”Holsteiner Karpfen” -karpit kasvatetaan ruokakalalta vaadittuun vähimmäiskokoon (yli 1,5 kilogrammaa) Schleswig-Holsteinissa. Osavaltiossa arvostetaan edelleen huomattavasti perinteisiä kookkaita, yli 2 kilogramman painoisia karppeja. Kala saavuttaa kyseisen painon yleensä kolmannen tai neljännen kasvatuskauden (kesän) loppuun mennessä. Ruokintaan käytetään pääasiassa lammikon tarjoamaa luonnollista ravintoa (pohjaravinto, eläinplankton jne.). Viljaa ja soijaa käytetään ainoastaan lisäravintona tasapainottamaan ja täydentämään kalojen hyvin proteiinipitoista luonnollista ravintoa. Tämä kuuluu osana hyvään kasvatuskäytäntöön.

Jalostettujen tuotteiden kuten savustetun karpin yhteydessä maantieteellinen merkintä (Holsteiner Karpfen) viittaa raaka-aineeseen, joka on tuore Holsteiner Karpfen.

4.6 Yhteys maantieteelliseen alkuperään: Schleswig-Holstein on karpin pohjoisin esiintymisalue Saksassa. Alueen meri-ilmasto muuta maata alhaisimpine lämpötiloineen sekä vähäinen lisäravinto vaikuttavat siihen, että karppi kasvaa hitaammin. Sen ansiosta kalan lihasta tulee vähärasvaista, kiinteää, mehevää ja väriltään vaaleaa, ja se saa lajille ominaisen puhtaan tuoksun ja maun.

”Holsteiner Karpfen” on erityistuote, jolla on pitkät perinteet. Se tunnetaan hyvin sekä tuotantoalueella että koko maassa, ja se nauttii erityistä arvostusta kuluttajien keskuudessa.

”Holsteiner Karpfen” tuotetaan ruokapöytään perinteisessä lammikkokasvatuksessa, jolla on vuosisatainen historia. Karpin lammikkokasvatusta harjoitettiin aluksi kartanoissa. Nykyisin sitä harjoitetaan joko pää- tai sivutoimisesti noin 200 perhetilalla, joiden lammikkopinta-ala on yhteensä noin 2 000 hehtaaria. Lammikot ovat myös ekologisesti merkittävä osa Schleswig-Holsteinin maisemaa.

”Holsteiner Karpfen” kasvatetaan myyntikokoon, teurastetaan ja jalostetaan Schleswig-Holsteinissa. Jos käytetään muualta peräisin olevia kalanpoikasia, on ainakin viimeisen vuoden mittaisen kasvatusvaiheen tapahduttava Schleswig-Holsteinissa. Yleensä tämä koskee kuitenkin kolmatta ja neljättä vuotta, jotka ovat ratkaisevia Schleswig-Holsteinin alueelle ominaisten ruokakalojen painon lisääntymisen ja maun kehittymisen kannalta. Kyseisen ajanjakson aikana yksittäisen kalan paino nousee vähintään 2 kilogrammaa.

Schleswig-Holsteinin lammikkokasvatus ei kuitenkaan valitettavasti aina riitä varmistamaan kalanpoikasten tuotantoa erityisesti merimetsojen aiheuttamien ongelmien vuoksi, joten kantaa on jatkuvasti täydennettävä hankkimalla noin 500 gramman painoisia kalanpoikasia. Yksikköpainon kolminkertaistuminen — ja jopa viisinkertaistuminen — viimeisten yhden tai kahden vuoden aikana on selkeä osoitus huomattavasta kasvuvauhdista.

Markkinoilla tarjotaan holsteinilaiseen alkuperään viittaavilla maininnoilla varustettuina myös tuotteita, jotka herättävät huomiota erityisesti alhaisemman hintansa vuoksi. Tällöin on kyse (elävinä) pitkien matkojen takaa tuoduista kaloista.

Haetun suojatun maantieteellisen merkinnän avulla halutaan selkeyttää tilannetta ja turvata tuottajien ja ennen muuta kuluttajien etu.

4.7 Valvontaelin:

Nimi: Ministerium für Landwirtschaft, Umwelt und ländliche Räume des Landes Schleswig-Holstein Osoite: Düsternbrooker Weg 104 D-24105 Kiel Puhelin: (49-431) 988 49 66 Faksi: (49-431) 988 53 43 S-posti: poststelle@mlur.landsh.de

4.8 Merkintä: Suojattu maantieteellinen merkintä (SMM)

4.9 Kansalliset vaatimukset: —

(1) Euroopan komissio, maatalouden ja maaseudun kehittämisen pääosasto, maataloustuotteiden laatupolitiikka, B-1049 Bryssel.